google/wiki40b huggingface dataset:
Lota (Chile)

Lota er en by i Chile ved Araucogulfen i Biobío regionen.

Historie

Den første spanske bosetningen var Santa Maria de Guadalupe soom ble grunnlagt av guvernør Ángel de Peredo den 12. oktober 1662. Dette samfunnet gikk imidlertid tilgrunne under Araucokrigen. I det 19. århunder grodde byen sammen med utviklingen innen kullgruveindustrien. Bystatus fikk området den 5. januar 1875 og storby i den 30. november 1881. Det antas at navnet Lota kan avledes av ordet Louta på Mapudungun og betyr lite eller ubetydelig tettsted.
Byens kullindustri ble nasjonalisert av Salvador Allende, men senere igjen privatisert under Augusto Pinochet. 
Utover på 1990-tallet var Lotas kullreserver sterkt redusert og ble utkonkurrert av billigere kull fra Colombia. Gruvene ble stengt, noe som førte til en lokal økonomisk depresjon.
Idag er Lota en av de fattigste byene i Chile og forsøker å rette sin økonomi i retning av turisme med besøk i de nedlagte gruvene, White Beatch, Lotas parker, etablert av Cousiño familien og Lotas historiske museum. Lota har også Chiles eldste vannkraftverk Chivilingo Hydroelectric Plant. Dette ble konstruert av Thomas Edison og bygget i 1897.

Demografi

Ifølge folketellingen i 2002 til det National Statistics Institute dekker Lota et område 135,8 km² med 49 089 innbyggere (23 944 menn og 25 145 kvinner). Av disse bor 99,8 % i tettbygde strøk. Fra forrige folketelling i 1992 sank befokningstallet med 2,3 %.
Robert Fulton

Tidlige år

Han begynte å bli interessert i dampbåter da han var 12 år (1777). I 1787 reiste Fulton til London for å studere maling. De som så kunsten hans sa at det var fint av høflighet, men ingen oppmuntret ham, så han begynte å lete etter andre arbeidsmuligheter, som for eksempel nye oppfinnelser innen dampkraften. Fulton ble boende i Storbritannia i mange år; han jobbet med å tegne et kanalsystem der man brukte sluser istedenfor et annet system man brukte da. Dette ble ingenting av og i 1797 flyttet han til Paris der han jobbet med å utvikle en undervannsbåt for franskmennene som våpen mot Storbritannia.

Dampskipene

Samtidig som franskmennene og britene kriget, hadde Fulton møtt R. Livingston, USAs sendemann i Frankrike. Livingston hadde forretningsinteresser i dampbåtseilas, så de to bestemte seg for å bli partnere. Fulton tegnet en 20 meter lang båt med skovlhjul. Den ble bygd i 1803 og testet på Seinen. Livingston og Fulton så at skroget på båten de hadde lagd var for svakt til å bære maskinen. De måtte forbedre det. Fulton bestilte også en kraftigere maskin. Den ble sendt direkte fra England til Amerika. I 1806 dro Fulton til New York. Det første passasjer- og lasteskipet som var økonomisk sett drivbart var
Fultons Clermount med sine 45 meter. Det ble sjøsatt på Hudson-elven i 1807. Dette skipet ble en stor suksess, men etter en stund hadde Fulton utviklet mange nye skip, med for eksempel bedre design og egenskaper. Fulton bygde også det første dampdrevne krigsskipet, Demologos for å beskytte New Yorks havn under blokaden 1812-1814.

Senere år

I sine siste år brukte han mye tid og penger på rettssaker for å forsvare sine dampbåtpatenter mot krenkelser, og i tillegg jobbet han videre på undervannsbåten. Han klarte å få Kongressen til å støtte prosjektet for å utvikle en dampdrevet undervannsbåt som kunne drive seg selv under vann. Den var ikke ferdig da han døde og ble aldri fullført av noen andre.
Sloop John B

Bakgrunn

Al Jardine var tilhenger av folkemusikk, og foreslo for Brian Wilson at de skulle spille inn en versjon av «Sloop John B». Wilson svarte at han ikke likte The Kingston Trio, men Jardine laget et arrangement som lignet mere på en typisk The Beach Boys-sang og spilte denne på piano for Wilson. Dagen etter ringte Wilson til Jardine og ba han om å komme ned til studio, der sangen var mer eller mindre ferdig. Jardine trodde at han skulle få synge sangen ettersom det var hans idé, men Brian Wilson ville la alle i bandet prøvesynge. For at sangen skulle bli mere rockeaktig, ble det til slutt Brian selv sammen med Mike Love som sang hovedvokalen. 
Instrumentsporet ble spilt inn 22. juli 1965 i Western Studios i Hollywood med Chuck Britz som lydtekniker og Brian Wilson som produsent. Musikerne besto av studiomusikere, hovedsakelig medlemmer av The Wrecking Crew. Høydepunkter fra innspillingen samt alternative versjoner finnes på samleboksen The Pet Sounds Sessions. Mastertapen er det fjortende opptaket.
Vokalsporene ble spilt inn under tre innspillingsøkter, med den første 22. desember 1965, andre 29. desember og tredje i januar 1966, alle i Western Studios. Brian Wilson benyttet dobbel overdubbing på sin egen og Mike Loves hovedvokal. Alle i bandet medvirker med harmonivokal.
United States Board on Geographic Names

United States Board on Geographic Names (BGN) er et føderalt organ i USA som har som formål å opprette og standardisere bruk av geografiske navn for den amerikanske regjeringen.
Styret ble opprettet i 1890 og fikk den nåværende strukturen i 1947. Styret har utviklet prinsipp, framgangsmåter og prosedyrer for å styre både innenlandske og utenlandske geografiske navn. Det styrer òg navn på geografiske steder under havoverflaten, og i Antarktis.
Geographic Names Information System (GNIS) ble utviklet av BGN i samarbeid med U.S. Geological Survey, og inneholder topografiske kartnavn og bibliografiske referanser.
Oppførelsdrevet utvikling

Oppførselsdrevet utvikling (Behavior-driven development, BDD) er en metode for programvareutvikling som oppstod fra testdrevet utvikling (Test-driven development, TDD). Oppførselsdrevet utvikling kombinerer de generelle teknikkene og prinsippene fra TDD med idéer fra domene-drevet design og objekt-orientert analyse og design. Målet er felles verktøy og felles metoder for grupper (team) som jobber med programvareutvikling og administrasjon.
Selv om BDD i prinsippet er en idé om hvordan programutvikling skal drives i fellesskap av forretningsinteressenter og tekniske interessenter (det vil si stakeholders i prosjektet), så sentrerer metodene rundt spesialiserte programvareverktøy for å støtte utviklingsprosessen. Selv om disse verktøyene er utviklet spesifikt for bruk i BDD-prosjekter, så kan de bli sett på som spesialiserte verktøy fra test-drevet utvikling. Verktøyene automatiserer metodene (verbene) som kommer til uttrykk i språket (ubiquitous language) som brukes i BDD.
Niigata Linux

Niigata Linux er en tidligere Linuxdistribusjon fra Japan som var basert på Fedora. Distribusjonen ble konstruert for et internettbasert miljø med støtte for internettbaserte applikasjoner sammen med Apache og PostgreSQL.
Distribusjonen benyttet skrivebordsmiljøene GNOME og KDE og støttet datamaskinarkitekturen 32-biter i686.
Versjon 1 ble lansert 28. april 2005.
Den internasjonale bokbinderunion

Den internasjonale bokbinderunion, eller Bokbinderinternasjonalen, ble stiftet 1907 i Nürnberg på en kongress i dagene 30. juni til 1. juli. I denne kongressen møtte representanter fra Belgia, Danmark, Tyskland, Norge, Østerrike, Sverige, Sveits og Ungarn. Disse organisasjonene representerte tilsammen 31 100 medlemmer. Internasjonalens sete ble lagt til Berlin. Innen utbruddet av verdenskrigen i 1914 fikk man dessuten tilslutning fra forbundene i Frankrike, England, Nederland og Italia.
Under første verdenskrig 1914–1918 var Bokbinderinternasjonalens virksomhet så godt som nedlagt og man kom først skikkelig i gang etter den internasjonale konferanse som ble holdt i Bern i tiden 28. september til 1. oktober 1920. Man ble i denne konferansen enige om å flytte det internasjonale sete til Bern. Denne ordningen ble praktisert fram til 1935 da man flyttet sekretariatet til Danmark.
Forholdene i Europa etter Hitlers maktovertakelse i Tyskland 1933, tyskernes innmarsj i Østerrike og andre verdenskrigs utbrudd i 1939 og tyskernes okkupasjon av land etter land medførte store vanskeligheter med å opprettholde kontakter over landegrensene. Da andre verdenskrig var til slutt, ble kontakt igjen opprettet mellom forbundene i nøytrale land og i de land som hadde vært besatt av tyskerne, og Bokbinderinternasjonalen holdt sitt første møte etter krigen i Bern 23.-25. oktober 1947. På samme måte som typografene hadde gjort i sitt møte samme sted måneden før, vedtok det internasjonale bokbindermøte å oppløse sin internasjonale «fra samme dag arbeidet i den nye internasjonale blir påbegynt.» I innledningen til sitt vedtak viser bokbinderne til at man allerede i sin internasjonale kongress i Strasbourg 1935 vedtok prinsippet om å arbeide for en grafisk internasjonale.
Heidi Marie Vestrheim

Karriere

Vestrheim startet sin musikerkarriere som vokalist i bandet Atakama som utga platen Lush i 2000. Solodebuten kom i 2003 med EP-en Pigs, fulgt opp året etter med hennes første soloalbum Signs and Fiction. Vestrheim ble i 2005 med på Tysklandturneen til Ephemera. Det andre soloalbumet, Beautiful Houses kom i 2006.  
Vestrheim jobbet en periode på Den Nationale Scene i Bergen hvor hun spilte en av hovedrollene i På'an igjen, en dramatisering av Jan Eggums viser. 
Fra 2008 har Vestrheim flere ganger jobbet som programleder i NRK, blant annet i programmet Julemorgen (2009 - 2012) på NRK Super, Ut av skapet (NRK1), Superbonden (NRK1), Reiseradioen (NRK P1), Heidi Marie & Co. og Tidenes Morgen (NRK P13)  
Hun har bidratt med historien Knølkvalen Kai i Godnattboka (Skald). Hun har også gitt ut to Quizbøker på Aschehoug og bidratt i boka Barfot på Gyldendal Tiden, samt medvirket i boka Gay Kids – Kule barn som også finnes (Book and Exhibition). Vestrheim spiller også i bandet Hei Kalas!.
Heidi Marie Vestrheim har sitt eget plateselskap, BlueBox Records.
Andvake

Etymologi

Ordet andvake betyr 'søvnløs' eller 'søvnløst' (jf. «andvaken») I norrønt språk kunne substantivet andvaka bety både 'nattevåke', 'søvnløshet', 'aktsomhet' og 'årvåkenhet'.
Flatsetøya

Flatsetøya er ei øy i Kristiansund kommune på Nordmøre i  Møre og Romsdal fylke. Flatsetøya ligger rett sør for øya Frei, som den har bruforbindelse med via to bruer. Den eldste broen betjener lokaltrafikken og den nyere betjener RV 70. Sundet er meget grunt og lite trafikkert. Freifjordtunnelen og Riksvei 70 under fjorden; går fra Bergsøya til Flatsetøya. Øya har et areal på 1,06 km², og er dermed den fjerde største i kommunen. Det høyeste punktet; Storhaugen, ligger på 56 moh. Nordøst på øya har Flatsetsund småbåtlag sitt anlegg og marina.
Coronado (Uruguay)

Historie

Coronado ble grunnlagt i 1885.

Transport

Ruta 3 General José Gervasio Artigas forbinder Coronado med Colonia Palma og Salto.
Calometopus ducarmei

Utseende

Små til middelsstore, avlange, litt matte gullbasser. Hodet er forholdsvis stort med tydelig «hals», foran med en U-formet innskjæring. De er mørke med lyse flekker.

Utbredelse

Arten er utbredt i Den demokratiske republikken Kongo.
Walter Zenga

Spiller

Den største delen av sin aktive karriere som spiller hadde han i Inter fra Milano og han spilte totalt 58 landskamper for Italia i årene mellom 1985 og 1992, blant annet deltok han i Sommer-OL 1984, EM i fotball 1988 og i VM i fotball 1990 på hjemmebane i Italia og Zenga spilte samtlige av Italias kamper.
I tre år på rad, 1989, 1990 og 1991, ble han kåret som verdens beste målvakt. Han ble italiensk mester og italiensk supercupmester med Inter i 1989, og vant UEFA-cupen med samme lag i 1991 og 1994.
I 1994 ble Zenga solgte til Sampdoria og deretter til Padova to år senere. Han ble deretter i 1997 solgt til New England Revolution i Major League Soccer og han la opp etter 1997-sesongen.
Som spiller hadde han blant annet kallenavnet Uomo Ragno (Spiderman), særlig på grunn av hans store rekkevidde.

Trener

Zenga, som alltid har hatt et playboy-image og ansett for å ha et attraktivt utseende, spilte det første året etter at han hadde lagt opp som aktiv spiller som skuespiller i en sesong i en italiensk såpeopera sammen med kjæresten. Han prøvde seg deretter som trener i den amerikanske ligaen, uten særlig suksess.
Han fikk etter hvert sjansen i Steaua Bucureşti, og i sesongen 2004-2005 trente han laget til rumensk seriemesterskap og året etter, i sesongen 2005-2006 trente han det serbiske laget Røde stjerne Beograd til både seriemesterskap og cup-mesterskap («The Double»).
I sesongen 2008-2009 var han trener for Serie A-klubben Calcio Catania, og i kommende sesong vil han være trener for US Città di Palermo, hvor han 5. juni 2009 skrev en tre årskontrakt, etter spekulasjoner om at han var på vei til SS Lazio. Det vakte stor oppsikt at han i stedet valgte den rivaliserende klubben på Sicilia etter å ha trent Catania.
Han uttalte til den italienske sportsavisen La Gazzetta dello Sport den 22. april 2008 at hans store karrieremål nå er å kunne vende tilbake til hjemklubben Inter som trener.
13. januar 2010 sa han opp sin kontrakt med Palermo, og 11. mai ble det annonser at han var den nye treneren til de saudi-arabiske laget Al-Nassr.

Privatliv

Zenga har tre barn fra hans to første ekteskap, sønnen Jacopo (som har blitt fotballspiller i Serie D etter å ha vært i Inter and Genoa at som ungdomsspiller), fra ekteskapet med Marche Elvira Carfagna. Fra sitt andre ekteskap, med TV-stjernen Roberta Termali, har han ytterligere to sønner, Nicolò og Andrea. I 2005 giftet han seg med den 23 år gamle rumenske kvinnen Raluca Rebedea. 19. november 2009 fødte hun deres datter Samira Valentina.
I april 2010 uttalte Zenga at han ønsket å ta rumensk statsborgerskap.
Stibochiona

Utseende

Middelsstore (vingespenn 50–70 mm), kraftig bygde sommerfugler med brede, ikke flikete vinger. Grunnfargen er mørkt blålig. Vingene har spredte, lyseblå eller -grønne flekker. Antennene er tynne og rundt halvparten så lange som forvingene.
Franciszek Macharski

Bakgrunn

Franciszek Macharski var den yngste av fire barn. Under annen verdenskrig arbeidet han som kroppsarbeider; etter at tyskerne trakk seg ut ble han prestestudent i Kraków.

Prest

I 1950 ble han presteviet av kardinal Adam Stefan Sapieha. De følgende seks år var han kapellan i Kozny. Fra 1956 til 1960 studerte han til doktorgrad i pastoralteologi i Fribourg i Sveits. Fra 1960 til 1970 var han spiritual ved presteseminaret i Kraków, og dosent i pastoralteologi ved den pavelige høyskole i samme by. Fra 1970 til 1977 var han rektor ved presteseminaret.
I 1977 ble han utnevnt av kardinal Karol Wojtyła til kannik ved metropolitankapittelet på Wawel. Han var også i fire år privatsekretær for kardinal Karol Wojtyła.

Erkebiskop, kardinal

I 1978 ble Macharski utnevnt til erkebiskop av Kraków,  og året etter ble han kreert til kardinal.
Franciszek Macharski var en av lederne for felleskommisjonen mellom den polske (kommunistiske) regjering og den polske bispekonferanse under de politiske oppbruddstider i 1980-årene. Han engasjerte seg også i den katolske kirkes dialog med jødedommen, gikk inn for at den katolske kirke i Polen åpnet seg mot Vesten, og var særlig opptatt av forholdet mellom polakker og tyskere.
Kardinal Macharski grunnla to katolske uketidsskrifer og en radiostasjon i sitt erkebispedømme.
1. juni 2005 aksepterte pave Benedikt XVI hans avskjedssøknad, og utnevnte Stanisław Dziwisz til hans etterfølger.
Kardinal Macharski ble innlagt på sykehus tidlig sommeren 2016. Pave Frans, som besøkte de katolske verdensungdomsdagene i Kraków i juli 2016, besøkte kardinal Macharski på sykehus i byen den 28. juli, der Macharski lå i koma. Macharski døde fem dager etter, 2. august 2016.
Avisa Nordland

Lokaler

Avisa Nordland flyttet i 2003 inn i det gamle Nordlandsbankbygget i Storgata 38 i Bodø. I 2013 flyttet Avisa Nordland til det nye kontorbygget Central Atrium i Dronningens Gate 18. Avisa har avdelingskontorer på Fauske, Oppeid og Ørnes.

Utgivelser

Avisa Nordland gir daglig (mandag - lørdag) ut papiravis. AN gir også ut bilaget AN Bil 7-8 ganger i året, samt en rekke andre bilag mer sporadisk.
Avisa Nordland startet i 2005 TV-sendinger under navnet «AN nyheter». TV-kanalen fikk i 2009 navnet «ANtv» og hadde sin siste sending 30. oktober 2009.
Kapurthala

Historie - Fyrstestaten Kapurthala

Byens historie går tilbake til kongedømmet Rajasthan på 1000-tallet, og det lokale kongehuset skrev seg fra Nawab Jassa Singh Ahluwalia – en samtidig av Nadir Shah. På det største hersket byen over begge sidene av elven Sutlej. Under den første sikh-krigen mot britene (1845–1846) ble området delt opp, men senere samlet under Det indiske opprøret i 1857.
Raja Jagatjit Singh overtok tronen i 1877, og deltok med tropper under Tirah-felttoget i Khyberpasset i 1897–98. Han hersket helt til sin død i 1949. Kapurthala hadde som fyrstestat i regionen Punjab et areal på ca. 1689 km². I 1901 hadde fyrstestaten Kapurthala en befolkning på 314 341.

Geografi

Kapurthala ligger på 31.38 ° N 75.38 ° E, ca. 20 km (12 mi) fra Jalandhar. Den gjennomsnittlige høyden er 225 meter (740 ft).

Demografi

Ifølge den indiske folketellingen i 2001 hadde Kapurthala en befolkning på 84 361. Menn og kvinner utgjør i henholdsvis 55% og 45% av befolkningen. Kapurthala har en gjennomsnittlig lese- og skrivekyndighet på 65% som er høyere enn landsgjennomsnittet på 59,5%. Leseferdigheten blant menn er på 79,02%, men 68,29% av kvinner kan lese og skrive.  Ca. 11% av Kapurthalas befolkningen er under 6 år.

Transport

Kapurthala er knyttet med de viktigste transportveiene i Punjab og Nord-India. Byen ligger ca. 20 km sørvest for sin nærmeste nabobyen Jalandhar som er et hovedvei- og jernbaneknutepunkt i Punjab-regionen. Den nærmeste internasjonale flyplassen ligger ca. 66 kilometer i byen Amritsar.

Utdanning

De viktigste høyskolene i Kapurthala er; NJSA Government College (også kjent som Randhir College og Hindu Kanya College (kun for jenter). Det finnes mange ungdoms- og videregående skoler i Kapurthala. De viktigste av disse skolene er Sainik School, Anand Offentlig Sr Sec. School, Bawa Lalvani Public School, MGN Public School, Little Angels Co-Ed School, Kendriya Vidyalaya (også kalt «Central School»), Kapurthala Public High School og Christ King Convent School.  Skolene under høyskole nivå består som regel av både ungdomsskole og videregående skole.
UiO Alumnus

UiO Alumnus er den offisielle alumniforeningen til Universitetet i Oslo. Foreningen ble opprettet i 2005 og bygges nå ut for å dekke hele universitetet.
UiO Alumnus er en sentral koordineringsorganisasjon som organiserer eksisterende alumnusforeninger på universitetet og har ansvaret for å bygge ut en paraplyplattform som på sikt skal dekke alle fag ved universitetet.
Per i dag er det 25 lokale alumnusforeninger og en sentral alumnusforening. De lokale foreningene har lokale styrer og organiserer medlemmer fra sine respektive fagmiljøer. Kriteriene for medlemskap defineres lokalt og er som regel begrenset til masterstudenter.
Olav Scheflo

Liv og virke

Etter seieren til den radikale fløyen i Det norske Arbeiderparti (DNA) på landsmøtet i 1918 ble han redaktør i hovedorganet Social-Demokraten i Oslo. Scheflo var tilhenger av den Tredje Internasjonalen (Komintern) og støttet både medlemskap for DNA i denne, og de 21 opptaksvilkårene («Moskvatesene»). I 1921 måtte Scheflo gå av som redaktør i hovedorganet, men ble i stedet DNAs medlem i ledelsen for Komintern. Fra 1922 var han også stortingsrepresentant og parlamentarisk leder for DNAs stortingsgruppe.

Etter partisplittelsen

Ved partisplittelsen i 1923 gikk han med i Norges Kommunistiske Parti (NKP), der han ble valgt inn i partiledelsen, som Kominternrepresentant (til 1927) og til redaktør i hovedorganet Norges Kommunistblad. I 1924 ble han dømt til fengsel for å ha tatt inn en annonse mot streikebryteri under den store jernstreiken. Samme år ble han dømt for «oppfordring til straffbare handlinger» etter å ha agitert for militærstreik.
Scheflo var politisk relativt moderat og ble regnet blant høyrefløyen i NKP. Den indre striden i partiet førte til at han trakk seg som redaktør av hovedorganet i 1927.
I mars 1928 gikk Scheflo ut av NKP i protest mot partiets negative holdning til regjeringen Hornsrud. Fra 1929 var han medlem i DNA, og fra 1931 var han redaktør i partiavisen Sørlandet i Kristiansand.

Forholdet til Trotskij

Scheflo forsvarte offentlig Lev Trotskij mot angrepene fra både borgerlig og stalinistisk hold da den gamle bolsjeviken oppholdt seg i Norge i 1935—1936, mens mange i DNA ellers var uklare og vaklende, for eksempel Martin Tranmæl i hovedorganet Arbeiderbladet.
Allerede samme dag som Arbeiderpartiet dannet regjering i 1935, innledet Scheflo samtaler med Trotskijs krets om oppholdstillatelse i Norge. Da Trotskij fikk asyl i Norge sommeren 1935 tok Scheflo ham imot på kaia i Oslo. Sommeren 1936 ferierte han med Trotskij på Stagnesholmen i Randesund. Scheflos nære forhold til Trotskij leded til konflikt mellom ham og formannen i Kristiansands Arbeiderparti, Jakob Friis.
Scheflo var likevel ikke «trotskist» i ideologisk forstand.

Politisk ståsted

Scheflos bok Den røde tråd i Norges historie redegjør for hans politiske ståsted, midt i den folkelig-radikale tradisjonen i Norge. Boka, som ble skrevet under fengselsoppholdet, vakte betydelig debatt internt i NKP, og Scheflo opplevde ros fra høyrefløyen og rasende angrep fra venstrefløyen. Boka ble sågar forsøkt stoppet av sentralkomiteen.
Sisillius I

Sisillius I (walisisk: Seisyll) var en mytisk konge av Britannia, og det finnes ingen historiske bevis for hans mulige eksistens. Hans fortelling kommer fra Geoffrey av Monmouths Historia Regum Britanniae (De britiske kongenes historie), skrevet omkring 1136.
Av alle konger hos Geoffrey er Gurgustius blant de første av de kongene Geoffrey har minst å fortelle om, faktisk ingenting bortsett fra hvem han etterfulgte, og hvem som etterfulgte ham. Det fortelles ikke at hans forgjenger Gurgustius var hans far, skjønt man kan anta at det var en utelatelse, og han ble selv etterfulgt av Jago, som det fortelles var hans nevø. Han var selv far til Kimarcus, som ble britenes konge etter ham.
Shushan

Shushan (kinesisk: 蜀山区; pinyin: Shǔshān Qū) er et bydistrikt i provinsen Anhui i Folkerepublikken Kina. Det ligger i byprefekturet Hefei.
Det har et areal på 129 km² og teller 370.000 innbyggere (2004).
Cretohybosorus

Utseende

Små (ca. 5-6 millimeter) biller.

Utbredelse

Artene er beskrevet fra fossiler fra Baissa i Øst-Sibir, Russland. Dette stammer fra Nedre Kritt-tiden og er ca. 125-112 millioner år gammelt.
In contumaciam

In contumaciam fra latin = "i ulydighet" er ment å uttrykke det forhold at vedkommende har unnlatt å møte opp til en stevning.

Folkelige reaksjoner

Det kan imidlertid også bli avsagt dom dersom det ikke har lyktes å få fremstilt tiltalte for retten. Dette er domsavsigelser som gjerne følges opp med en sosial avstraffelse in effigie.
En liknende form for uthenging var i renessansens italienske bystater å lage et «ærekrenkende portrett» i fresko for å spotte vedkommende «syndebukk» på sentralt sted i byen. Slike pittura infamante ble gjerne utført for å ramme navngitte personer som på ulike måter hadde unndratt seg straff i forbrytelser en mente de var skyldig i, men kunne også forekomme for å gjøre narr av enkeltpersoner.